KIRJALLINEN KYSYMYS E-1893/00 esittäjä(t): Elisa Damião (PSE) neuvostolle. Julkiset palvelut.



Virallinen lehti nro 089 E , 20/03/2001 s. 0107 - 0108



KIRJALLINEN KYSYMYS E-1893/00 esittäjä(t): Elisa Damião (PSE) neuvostolle (19. kesäkuuta 2000) Aihe: Julkiset palvelut Portugalin puheenjohtajuuskaudella neuvosto päätti nopeuttaa julkisten palvelujen vapauttamista varmaankin asianomaisten tutkimusten perusteella siitä, miten tällaiset päätökset vaikuttavat työllisyyteen ja sosiaaliseen yhteenkuuluvuuteen. Koska kaikissa jäsenvaltioissa ei ole asiaomaisia eri alojen sääntelyviranomaisia, haluaisin tietää, pystyykö unioni varmistamaan, - että kaikilla on mahdollisuus saada julkisia palveluja, - etteivät palvelut keskity liikaa kuluttajien ja joidenkin jäsenvaltioiden edun vastaisesti, - ettei investoijien etuja aseteta työllisyysnäkökohtien edelle? Vastaus (23. lokakuuta 2000) Palautetaan mieliin, että Euroopan yhteisön perustamissopimuksen 16 artiklassa todetaan, että ottaen huomioon yleistä taloudellista etua koskevien palvelujen tärkeän aseman unionin yhteisten arvojen joukossa ja niiden merkityksen sosiaalisen ja alueellisen yhteenkuuluvuuden edistämisessä yhteisö ja jäsenvaltio huolehtivat kukin toimivaltansa mukaisesti ja tämän sopimuksen soveltamisalalla siitä, että tällaiset palvelut toimivat sellaisin perustein ja edellytyksin, että ne voivat täyttää tehtävänsä. Neuvosto on toistuvasti korostanut olevan tärkeätä varmistaa, että vapauttamisessa otetaan asianmukaisesti huomioon julkisia palveluja koskevat velvoitteet asiaa koskevilla aloilla. Vastikään Santa Maria da Feirassa kokoontunut Eurooppa-neuvosto korosti, että dynaamisilla sisämarkkinoilla on otettava huomioon yleishyödylliset julkisten palvelujen tehtävät ja niiden merkitys. Tämä sitoutuminen käy edelleen ilmi vastikään tehdystä postidirektiivin tarkistusta koskevasta ehdotuksesta, jonka komissio hyväksyi 30. toukokuuta 2000. Siinä korostetaan tarvetta säilyttää yleisten palvelujen tarjonta ja kiinnitetään huomiota siihen, että vaikka markkinat ovat täydellisesti vapautumassa vuonna 2007, ennusteet viittaavat siihen, että yleisten palvelujen tarjoajien kaikkien toimien kasvun myönteinen kehitys jatkuu edelleen. Samaa aihetta korostetaan 23. toukokuuta 2000 päivätyssä komission tiedonannossa sähkön sisämarkkinoiden toteutumisessa viime aikoina saavutetusta kehityksestä. Tässä tiedonannossa todetaan, että ennakkoedellytyksenä markkinoiden täydelliselle vapauttamiselle on tarve säilyttää julkisten palvelujen taso ja parantaa sitä sekä ottaa huomioon vaikutukset alan työpaikkoihin. Perustamissopimuksen 81 ja 82 artiklat ja niistä johdettu yhteisön lainsäädäntö antavat suojan liialliselle fuusioitumiselle haitallisine vaikutuksineen. Lisäksi 153 artiklan 2 kohdassa taataan, että kuluttajan suojaa koskevat vaatimukset otetaan huomioon yhteisön muita politiikkoja ja muuta toimintaa määriteltäessä ja toteutettaessa. Olisi korostettava, että perustamissopimuksen 127 artiklan 2 kohdassa varmistetaan, että työllisyyden korkeaa tasoa koskeva tavoite otetaan huomioon markkinoita vapautettaessa ja että täysin yhdentyneiden ja toimivien sisämarkkinoiden käyttämättömien taloudellisten mahdollisuuksien hyödyntämisellä näillä aloilla on merkittävä vaikutus työpaikkojen luontiin. Markkinoiden vapauttamisen päätavoite, jossa otetaan huomioon jokaisen kyseeseen tulevan alan erityisominaisuudet, mukaan lukien asiaa koskevat maantieteelliset tekijät, on varmistaa sisämarkkinoiden tehokas toiminta niin, että taataan kuluttajien hyvinvointi ja synnytetään kestävää taloudellista kasvua, jonka avulla voidaan sitten tukea suurempaa työllisyyttä. Pyyntö nopeuttaa julkisten palvelujen vapauttamista osoittaa, että se edistys, jota on tapahtunut, kun joitain julkisia palveluja on avattu kilpailulle, on jo tuonut mukanaan merkittäviä taloudellisia ja sosiaalisia etuja alhaisempien hintojen, innovatiivisten palvelujen ja joissain tapauksissa uusien työpaikkojen muodossa.